bluuebunny/crossref_metadata_2025 huggingface dataset:
Επίδραση της διακοπής καπνίσματος σε δείκτες φλεγμονής
Authors: Κρύφτη Μαρία
Published: August 2021

Σκοπός: Τα δεδομένα που αφορούν την συσχέτιση της λεπτίνης και της αδιπονεκτίνης με το κάπνισμα είναι περιορισμένα και συγκρουόμενα. Η λεπτίνη και η αδιπονεκτίνη είναι οι αδιποκίνες που υπάρχουν σε μεγαλύτερη συγκέντρωση στο πλάσμα και κατέχουν σημαντικό ρόλο στην παθοφυσιολογία του μεταβολικού συνδρόμου, της αθηρωμάτωσης και της αντίστασης στην ινσουλίνη. Η λεπτίνη ενισχύει την έκφραση αρκετών κυτταροκινών φλεγμονής και αυξάνεται με την αύξηση του σωματικού βάρους. Η αδιπονεκτίνη έχει αντιφλεγμονώδη δράση και ενισχύει την ευαισθησία στην ινσουλίνη ενώ προστατεύει από την αθηρωματική νόσο. Η συγκέντρωση της αυξάνεται όταν παρατηρηθεί μείωση του σωματικού βάρους. Σκοπός της εργασίας ήταν η μελέτη της επίδρασης της διακοπής καπνίσματος στα επίπεδα λεπτίνης και αδιπονεκτίνης πλάσματος.Μεθοδολογία: Συγκρίναμε ασθενείς που διέκοψαν επιτυχώς το κάπνισμα με 26 υγιείς μη καπνιστές. Τα επίπεδα λεπτίνης και αδιπονεκτίνης καθώς και τα επίπεδα CRP και το BMI μετρήθηκαν κατά την ένταξη στην μελέτη καθώς και 3 και 6 μήνες μετά την διακοπή καπνίσματος. Η επιτυχής διακοπή καπνίσματος επιβεβαιωνόταν με την μέτρηση του εκπνεομένου μονοξειδίου του αζώτου.Αποτελέσματα: Στην ομάδα του δείγματος, 32 άτομα διέκοψαν το κάπνισμα για 3 μήνες και 29 άτομα για 6 μήνες. Η λεπτίνη παρουσίασε σημαντική αύξηση στην ομάδα του δείγματος από την ένταξη μέχρι το τρίμηνο της διακοπής καπνίσματος (mean change 3.76 ng/ml [95% CI 0.89, 6.64], p =0.012) και έπειτα παρουσίασε στατιστικώς σημαντική μείωση από το τρίμηνο μέχρι το εξάμηνο της αποχής από το κάπνισμα (mean change -4,29ng/ml [95% CI -7.34, -6.64], p=0.078). Η αδιπονεκτίνη αυξήθηκε σημαντικά στην ομάδα του δείγματος από την ένταξη μέχρι το τρίμηνο της διακοπής καπνίσματος (mean change 2.34 [95% CI -0.05, 4.73], p=0.05). Το BMI αυξήθηκε σημαντικά (mean change 2.03kg/m² [95% CI 1.60, 2.46], p <0.05), ενώ η CRP παρουσίασε στατιστικώς σημαντική μείωση (mean change -0.68 mg/dl [95% CI -1.06, - 0.30], p=0.001) από την ένταξη μέχρι το εξάμηνο της αποχής από το κάπνισμαΣυμπεράσματα: Τα επίπεδα λεπτίνης πλάσματος αυξάνονται 3 μήνες μετά την διακοπή καπνίσματος και στη συνέχεια μειώνονται από το τρίμηνο μέχρι το εξάμηνο της αποχής από το κάπνισμα. Τα επίπεδα της αδιπονεκτίνης αυξάνονται τρείς μήνες μετά την διακοπή καπνίσματος. Η μείωση των επιπέδων της CRP υποδεικνύει ότι η φλεγμονώδης αντίδραση που παρατηρείται στους καπνιστές αρχίζει σταδιακά να αναστρέφεται. Το ίδιο εισηγούνται και οι μεταβολές της λεπτίνης και της αδιπονεκτίνης στο εξάμηνο της διακοπής καπνίσματος χωρίς όμως να φτάνουν σε στατιστικώς σημαντικά επίπεδα. Η πρόσληψη βάρους και οι μεταβολές στην κατανομή του λιπώδους ιστού ίσως μειώνουν τα οφέλη της διακοπής καπνίσματος.
Kινήσεις - ομάδες και πρωτοβουλίες ενισχυτικές της προσέγγισης ή ρήξης Ελλάδας Τουρκίας από το 1985 έως το 2005
Authors: Γεωργάς Αναστάσιος-Χρίστος
Published: August 2021

Οι ελληνοτουρκικές σχέσεις αποτελούν θέμα που έχει μελετηθεί πολύπλευρα και υπάρχει πλήθος βιβλιογραφικών αναφορών τόσο για την ιστορική εξέλιξη αυτών, για την εξωτερική πολιτική των δύο χωρών, την οικονομική και πολιτική κατάσταση των δύο, την ελληνοτουρκική φιλία αλλά και τις ιδεολογικές τους διαφορές και άλλα παρεμφερή ζητήματα. Ωστόσο, το συγκεκριμένο πόνημα αποτελεί ένα επιπλέον βήμα στην έρευνα αφού θα εντάξει το ζήτημα των ελληνοτουρκικών σχέσεων στα πλαίσια της κοινωνίας πολιτών, ένα φαινόμενο που έχει αποκτήσει ερευνητικό ενδιαφέρον τα τελευταία χρόνια στην ελληνική βιβλιογραφία. Ωστόσο, η συζήτηση για το πώς (και αν) μπορούν οι μη κυβερνητικές οργανώσεις να επηρεάσουν τις πολιτικές εξελίξεις με σκοπό την προσέγγιση των δύο χωρών δεν έχει καλυφθεί ικανοποιητικά. Η βιβλιογραφική ανασκόπηση που θα πραγματοποιήσουμε έχει ως σκοπό να καταδείξει τις τάσεις της έρευνας για το εν λόγω θέμα και να παρουσιάσει το θέμα σε όλες τις διαστάσεις στο βαθμό που έχει μελετηθεί. Η Κοινωνία των Πολιτών και οι Μ.Κ.Ο. αποτελούν τα τελευταία χρόνια μια πραγματικότητα. Η συμμετοχή τους σε όλους τους τομείς της σύγχρονης κοινωνίας είναι γεγονός. Με την παρούσα έρευνά μας και με βασικό εργαλείο τη βιβλιογραφική ανασκόπηση και στα πλαίσια της θεωρίας της Διεθνικής θεωρίας των Διεθνών Σχέσεων θα προσπαθήσουμε να τεκμηριώσουμε την επιρροή που ασκούν (Κοινωνία των Πολιτών-Μ.Κ.Ο.) στη διαμόρφωση της εξωτερικής πολιτικής στο πλαίσιο των διακρατικών σχέσεων των δυο χωρών. Η χρονική περίοδος που αυτή η έρευνα θα λάβει χώρα είναι από το 1985-2005. Συγχρόνως, όπου κριθεί αναγκαίο για την εγκυρότερη ανάλυση θα χρησιμοποιηθούν και επιλεκτικά ορισμένες προγενέστερες ή μεταγενέστερες βιβλιογραφικές αναφορές. Η συγκεκριμένη λοιπόν περίοδος μας δίνει ενδιαφέροντα γεγονότα όσον αφορά την αλληλεπίδραση στις σχέσεις των δυο χωρών και μέσα από αυτή στο ρόλο που διαδραματίζουν η Κοινωνία των Πολιτών και οι Μ.Κ.Ο.Παράλληλα, θα κλιθούμε να παρουσιάσουμε μέσα από τον οικονομικό, πολιτικό και πολιτισμικό τομέα με συγκεκριμένα παραδείγματα-γεγονότα πως λαμβάνει εφαρμογή η Διεθνιστική θεωρία(π.χ. εκπαίδευση, οικονομικές συναλλαγές, πολιτιστικά δρώμενα και ανταλλαγές).Επιπρόσθετα, θα προσπαθήσουμε να αποτυπώσουμε και να αποδείξουμε τα προαναφερθέντα έχοντας ως γνώμονα την εικόνα της χρονικής περιόδου που απορρέει μέσα από την ανάλυση της βιβλιογραφικής ανασκόπησης.
Διαστρωματική αλληλεπίδραση και βελτιστοποίηση σε ευρυζωνικά ραδιοδίκτυα πέραν της 3ης γενιάς
Authors: Σαγκριώτης Σταύρος
Published: August 2021

Η παρούσα διατριβή εστιάζει στη μοντελοποίηση και ανάλυση της αλληλεπίδρασης συγκεκριμένων επιπέδων της στοίβας των πρωτοκόλλων στα ασύρματα δίκτυα: του Φυσικού Επιπέδου (PHY), του Επιπέδου Ζεύξης (Data Link Layer), του Επιπέδου Πρόσβασης στο Μέσο (MAC) και των ανωτέρων επιπέδων για την αξιολόγηση της επίδοσης μετρικών που αφορούν τόσο το κινητό χρήστη, όσο και το σύνθετο σύστημα εξυπηρέτησης των χρηστών στα Ευρυζωνικά Ραδιοδίκτυα πέραν της 3ης Γενιάς. Μια σειρά από εύρωστα μοντέλα εξυπηρέτησης και αναμονής που έχουν αναπτυχθεί εδώ και χρόνια στην επιστημονική βιβλιογραφία των δικτύων υπολογιστών καθώς και στοχαστικά μοντέλα διαλείψεων για συστήματα ευκαιριακού χρονοπρογραμματισμού επιτρέπουν την μοντελοποίηση της κίνησης δεδομένων στα σύγχρονα ασύρματα συστήματα και την εύρεση αναλυτικών προσεγγιστικών σχέσεων για τη ρυθμαπόδοση χρήστη, την ενεργειακή επίδοση χρήστη και την συνολική κατανάλωση ισχύος στο Σταθμό Βάσης. Οι σχέσεις αυτές εκφράζονται με απλούς όρους που αντανακλούν τις βασικές παραμέτρους της αλληλεπίδρασης της στοίβας των πρωτοκόλλων, επιτρέποντας την αναλυτική αξιολόγηση σύνθετων προβλημάτων διαστασιοποίησης καθώς και δυναμικών πρωτοκόλλων δέσμευσης πόρων. Επιτρέπουν παράλληλα το σχεδιασμό αξιόπιστων πρωτοκόλλων μετάδοσης και δικτύωσης, που εξυπηρετούν τις ανάγκες των νέων συστημάτων, αξιοποιώντας δυναμικά χαρακτηριστικά εξυπηρέτησης που αναπτύσσονται στα ανώτερα επίπεδα της στοίβας των πρωτοκόλλων .Η ανάλυση συνεχίζεται με την διατύπωση πρωτότυπων προβλημάτων βελτιστοποίησης για τα συστήματα πέραν της 3ης Γενιάς. Συγκεκριμένα, προτείνεται αλγόριθμος προσαρμογής ζεύξης που βασίζεται στη μεγιστοποίηση της ενεργειακής επίδοσης. Η ενεργειακή επίδοση εκφράζεται ως συνάρτηση των ενεργών χρηστών του συστήματος και το αντίστοιχο πρόβλημα βελτιστοποίησης συγκαταλέγεται στα προβλήματα διαστρωματικής βελτιστοποίησης. Επιπλέον, παρουσιάζεται η αντικειμενική συνάρτησης της χωρητικότητας ενός συστήματος. Η συνάρτηση αυτή εκφράζει το μέγιστο όγκο δεδομένο ανά μονάδα χρόνου που μπορεί να εξυπηρετήσει ένα σύστημα εξυπηρέτησης. Τέλος εξετάζονται πολιτικές βέλτιστης διαμέρισης της κυψέλης με εφαρμογή της σύγχρονης τεχνικής εξουδετέρωσης παρεμβολών, της Κλασματικής Επαναχρησιμοποίησης Συχνότητας, που μεγιστοποιούν κατάλληλες αντικειμενικές συναρτήσεις που αφορούν την επίδοση του συστήματος. Συγκεκριμένα εξετάζεται η βέλτιστη πολιτική που μεγιστοποιεί τη χωρητικότητα της κυψέλης και η βέλτιστη πολιτική που ελαχιστοποιεί την αντικειμενική συνάρτηση της συνολικής κατανάλωσης ισχύος στο Σταθμό Βάσης.
Η διαγνωστική και προγνωστική αξιολόγηση των επιπέδων της βιταμίνης D σε συστηματικά νοσήματα
Authors: Κουσκούκης Αλέξανδρος-Ευστράτιος
Published: August 2021

Κατά τις τελευταίες δεκαετίες, το ενδιαφέρον των ερευνητών είναι ιδιαίτερα αυξημένο για τη βιταμίνη D, καθώς εμφανίζει πολυάριθμες δράσεις, που δεν σχετίζονται μόνο με την υγεία των οστών και το μεταβολισμό του ασβεστίου. Παρά την αποδεδειγμένη σημασία της, μεγάλο τμήμα του πληθυσμού, σε παγκόσμιο επίπεδο πάσχει από ανεπάρκεια βιταμίνης D, η οποία έχει συσχετισθεί με μία σειρά από νοσήματα καρδιαγγειακού, μυοσκελετικού και αναπνευστικού συστήματος. Στις ομάδες υψηλού κινδύνου για ανεπάρκεια βιταμίνης D συμπεριλαμβάνονται οι ηλικιωμένοι, τα παιδιά, οι έγκυες και όσοι βρίσκονται κάτω από συνθήκες ιδρυματοποίησης, καθώς η συνειδητοποίηση των αρνητικών επιδράσεων της έκθεσης στην ηλιακή ακτινοβολία, έχει ελαττώσει σημαντικά αυτήν την πηγή, γεγονός που εξηγεί, την ανεπάρκεια της βιταμίνης D σε σημαντικό τμήμα του πληθυσμού, ιδιαίτερα στις έγκυες γυναίκες.Η βιταμίνη D θεωρείται γενικά ασφαλής και δεν προκαλεί τοξικότητα, μιας και η επιπλέον μορφή της D3 μετατρέπεται σε αδρανή προϊόντα. Παρόλα αυτά απαιτούνται περισσότερες μελέτες για να αποσαφηνιστεί πλήρως ο ρόλος των συμπληρωμάτων βιταμίνης D στην πρόληψη των παθήσεων του μυοσκελετικού, καρδιαγγειακού και αναπνευστικού συστήματος.Συμπερασματικά, οι μελέτες παρατήρησης στις μεσογειακές χώρες, δείχνουν υψηλό επιπολασμό μητέρων με έλλειψη βιταμίνης D. Ωστόσο, πρέπει να σημειωθεί ότι τα επίπεδα της βιταμίνης D εξαρτώνται από μη τροποποιήσιμους περιβαλλοντολογικούς παράγοντες, όπως είναι το γεωγραφικό πλάτος, το τοπικό κλίμα και η εποχή, καθώς και μη τροποποιήσιμες παραμέτρους όπως η εθνικότητα, μελάγχρωση δέρματος, πάχος δέρματος και ηλικία. Τροποποιήσιμες παράμετροι που επηρεάζουν είναι οι συνήθειες ζωής, δηλαδή ρουχισμός, διατροφικές συνήθειες και η έκθεση στον ήλιο. Επίσης, η ετερογένεια μεταξύ των μελετών στις μεσογειακές περιοχές με γενικά υψηλούς και παρόμοιους βαθμούς έκθεσης στον ήλιο, περιορίζει σημαντικά την ερμηνεία των αποτελεσμάτων. Περισσότερες μελέτες θα πρέπει να πραγματοποιηθούν, σε μια προσπάθεια για ομογενοποίηση ή, τουλάχιστον, διαστρωμάτωση ή προσαρμογή για πιθανούς συγχυτικούς παράγοντες. Τέλος, συμπληρωματική χορήγηση βιταμίνης D επίσης μπορεί να περιορίσει το κίνδυνο της μετατροπής ενός πρώτου κλινικού συμβάματος της νόσου σε κλινικά οριστική νόσο, καθώς επίσης και να περιορίσει τη συχνότητα των υποτροπών της νόσου και να βελτιώσει την πρόγνωση της νόσου.
Geospatial dataspaces
Authors: Ευσταθιάδης Χριστόδουλος
Published: August 2021

Οι τεχνολογικές εξελίξεις κατά τη διάρκεια των τελευταίων χρόνων έχουν οδηγήσει στην αλλαγή στον τρόπο με τον οποίο οι άνθρωποι χρησιμοποιούν και να αλληλεπιδρούν με το διαδίκτυο. Οι νέες τεχνολογίες ιστού καθώς και οι εφαρμογές που έχουν προκύψει, οδηγούν σε ένα οικοσύστημα το οποίο όταν χρησιμοποιηθεί σωστά, θα οδηγεί σε χρήσιμες στον άνθρωπο υπηρεσίες. Η χρήση των κινητών τηλεφώνων για την κοινωνική αλληλεπίδραση, οδηγεί στην παραγωγή τεράστιων ποσοτήτων δεδομένων. Αυτό, σε συνδυασμό με την ικανότητα των κινητών τηλεφώνων να ανιχνεύουν τη γεωγραφική τους θέση, οδηγεί στην αναζήτηση πιο προηγμένων υπηρεσιών που λαμβάνουν υπόψη όχι μόνο τη γεωγραφική θέση αλλά και το σύνολο των δεδομένων που δημιουργούνται από τους χρήστες. Σε αυτή την διδακτορική διατριβή, μελετούμε την περίπτωση αυτού του είδους των Υπηρεσιών Θέσης και συγκεκριμένα το πώς μπορούν να βελτιωθούν τα τυπικά ερωτήματα υπηρεσιών θέσης με περιεχόμενο που προέρχεται από πηγές στο διαδίκτυο μέσω των χρηστών, με τη μορφή των κειμένων. Προς την κατεύθυνση αυτή έχουμε εστιάσει την έρευνά μας σε τρεις κύριες κατευθύνσεις: (α) Πρόταση μεθόδων ευρετηρίασης που επωφελούνται από τις πρόσθετες πληροφορίες μέσω του περιεχομένου, (β) πρόταση νέων ερωτημάτων και αλγορίθμων για βελτιωμένες υπηρεσίες θέσης, που εκμεταλλεύονται τις νέες μεθόδους ευρετηρίασης, και (γ) την αποτελεσματικότητα της εκτέλεσης των ερωτημάτων αξιοποιώντας την πιο πρόσφατη έρευνα σε αλγόριθμους εγγύτητας, αλγόριθμους για την εύρεση κοντινότερων μονοπατιών σε γράφους και την έρευνα σχετικά με ομοιότητα συνόλων. Μια εκτενής ανασκόπηση της βιβλιογραφίας έχει πραγματοποιηθεί για μια σε βάθος έρευνα σχετικά με τις περιοχές ενδιαφέροντος που αφορούν αυτή τη διδακτορική διατριβή. Νέες μέθοδοι πρόσβασης και αλγόριθμοι επεξεργασίας επερωτήσεων έχουν προταθεί για να υποστηρίξουν υπηρεσίες θέσης που είναι εμπλουτισμένες με περιεχόμενο που παράγεται από χρήστες και εξάγεται από διαδικτυακές πλατφόρμες. Η πειραματική αξιολόγηση των προτεινόμενων αλγορίθμων και τεχνικών αποδεικνύουν την αποτελεσματικότητά τους. Προτείνεται επίσης ένα σύστημα που λειτουργεί εξ' ολοκλήρου εντός της βάσης δεδομένων, προκειμένου να στηρίξει ερωτήματα απόστασης σε γράφους μεγάλης κλίμακας. Τέλος, παρουσιάζουμε ένα σύστημα για τη συλλογή, ανάλυση, υποβολή επερωτήσεων και την οπτικοποίηση των δεδομένων των κοινωνικών δικτύων, που στοχεύει στην υποστήριξη των προτεινόμενων από αυτή τη διατριβή υπηρεσιών θέσης.
Μικροπορώδη οξείδια μετάλλων μετάβασης μικτού σθένους
Authors: Αδαμόπουλος Όθωνας
Published: August 2021

Η διατριβή εστιάζεται σε ‘οχλημένα’ συστήματα μικροπορωδών οξειδίων μετάβασης μικτού σθένους.Δηλαδή σε συστήματα, όπου η συμμετρία τους οδηγεί στην ανάπτυξη ανταγωνιστικών αλληλεπιδράσεων,που δεν επιτρέπουν την ελαχιστοποίηση της ενέργειας κατά ένα και μόνο τρόπο. Το κύριο μέταλλομετάβασης μικτού σθένους είναι το Mn, εκμεταλλευόμενοι τη δυνατότητά του να διαθέτει ποικιλίαβαθμών οξείδωσης και να συνθέτει ενώσεις με πολλαπλό αριθμό συναρμογής. Η δομή των οξειδίων τουαπαρτίζεται από οκτάεδρα Mn3+O6 με κοινές ακμές ή κορυφές, σχηματίζοντας πρωτότυπες αρχιτεκτονικέςπορώδους. Η μικροπορώδης και η φυλλόμορφη δομή τους επιτείνουν περεταίρω την ‘όχληση’ λόγωγεωμετρίας, ενώ το πλέγμα τους αποκτάει εντονότερο ενδιαφέρον, όταν σε αυτό παρεντίθενται αλκαλικάκατιόντα. Τα υλικά τούτα εντάσσονται στη γενικότερη κατηγορία των ‘ντελαφοσιτών’, A+M3+O2.Ο μητρικός ντελαφοσίτης είναι το α-NaMnO2, το πλέγμα του οποίου αποτελείται από επίπεδαMnO2 με παρένθετα κατιόντα Na+. Μελετάται περεταίρω, όσον αφορά τη σταθερότητα της κρυσταλλικήςδομής και τις μαγνητικές ιδιότητες μη στοιχειομετρικών ενώσεων τoυ, το μετασχηματισμό φάσης τουίδιου, τις αλλαγές της κρυσταλλικής δομής σε σύγχροτρο και τις μικροσκοπικές μαγνητικές διεγέρσεις σεφασματόμετρο νετρονίων. Οι υποστοιχειομετρικές ενώσεις είναι διφασικές, το ίδιο παρουσιάζει χάσμασπιν για Τ≤ΤΝ=45 Κ, οι μαγνητικές αλληλεπιδράσεις εκδηλώνονται κυρίως στον άξονα b, ενώ και οιμαγνητικές διεγέρσεις αναπτύσσονται στον ίδιο άξονα, μονοδιάστατα. Κατόπιν, μελετάται το ισοδομικόCuMnO2, στη δομή του οποίου τα παρένθετα κατιόντα έχουν αντικατασταθεί από Cu+. Έχει συντεθεί μεκαινούργια μέθοδο και χαρακτηρίζεται για τη θερμική σταθερότητα και τις μαγνητικές ιδιότητές του.Ακόμα, αναλύεται η κρυσταλλική και μαγνητική δομή του σε σύγχροτρο και περιθλασίμετρο νετρονίων,αντιστοίχως. Εμφανίζει μετασχηματισμό φάσης από το μονοκλινές στο τρικλινές σύστημα στην TN=68 Κμε έντονες δομικές αλλαγές, ενώ παρατηρείται και χάσμα σπιν για Τ≤ΤΝ. Τελικά, συγκρίνονται οι δυοντελαφοσίτες, ενώ συμπληρωματικά έχουν καταβληθεί προσπάθειες σύνθεσης και μελέτης τουπολυμόρφου β-NaMnO2, του ομολόγου NaVO2 και του αναλόγου K0.125MnO2. Σκοπός είναι η επίσηςσύγκριση των δομών και η κατανόηση των μηχανισμών συσχέτισης τους με τις επαγόμενες φυσικοχημικέςιδιότητες.
Συγκριτική αξιολόγηση των δεικτών βαρύτητας APACHE II και SOFA στην εκτίμηση της πρόγνωσης σε ασθενείς καρδιολογικών μονάδων
Authors: Αργυρίου Γεώργιος
Published: August 2021

Σκοπός: Η συγκριτική αξιολόγηση των προγνωστικών δεικτών βαρύτητας acute physiology and chronic health evaluation (APACHE) II και sequential organ failure assessment (SOFA) σε καρδιολογικές μονάδες εντατικής θεραπείας (ΚΜΕΘ).Μέθοδος: Πρόκειται για μονοκεντρική, προοπτική μελέτη παρατήρησης, σε ασθενείς με οξέα καρδιολογικά προβλήματα που εισήχθησαν σε ΚΜΕΘ. Τα APACHE II και SOFA υπολογίσθηκαν κατά την είσοδο των ασθενών στην ΚΜΕΘ λαμβάνοντας υπόψη τις χειρότερες τιμές του πρώτου 24ώρου νοσηλείας. Η περιοχή κάτω από την καμπύλη (AUC) χρησιμοποιήθηκε για να αξιολογήσει τη διακριτική ικανότητα των δεικτών στην πρόβλεψη της επιβίωσης στην ΚΜΕΘ, στο νοσοκομείο και 6 μήνες μετά την έξοδο από αυτό. Η βαθμονόμηση και η ακρίβεια των δεικτών ελέχθησαν με τη χρήση του Hosmer-Lemeshow (HL) test και του Brier score. Οι αναλύσεις έγιναν στο σύνολο του δείγματος και χωριστά σε ασθενείς με οξύ στεφανιαίο σύνδρομο (ΟΣΣ).Αποτελέσματα: Από τους 300 ασθενείς που εισήχθησαν οι 206 είχαν ΟΣΣ. Και οι δύο δείκτες παρουσίασαν καλή διακριτική ικανότητα (AUC εύρος 0,84-0,92) και οι AUC δε διέφεραν σημαντικά μεταξύ τους. Οι τιμές του HL test ήταν υψηλότερες (0,151-0,949 έναντι 0,033-0,531) και του Brier score κοντά στο μηδέν (0,0864-0,1570 έναντι 0,1039-0,1264) για το APACHE II σε σύγκριση με το SOFA. To APACHE II αποτέλεσε τον καλύτερο παράγοντα κινδύνου για την αξιολόγηση της θνησιμότητας στην ΚΜΕΘ (OR=1,24, 95% CI: 1,13-1,37, p<0,001).Συμπέρασμα: Τα APACHE II και SOFA έχουν καλή και συγκρίσιμη διακριτική ικανότητα για την πρόβλεψη της έκβασης. Η βαθμονόμηση και οι δείκτες ακρίβειας είναι καλύτεροι για το APACHE II.
Μελέτη του άσθματος και του επαγγελματικού άσθματος στον κλάδο των κομμωτών - κομμωτριών
Authors: Σκούφη Γεωργία
Published: August 2021

Οι κομμωτές κατά τη διάρκεια της εργασίας τους εκτίθενται σε χαμηλά επίπεδαδιαφόρων εισπνεόμενων παραγόντων, που μπορούν να ευαισθητοποιήσουν τοαναπνευστικό σύστημα και να προκαλέσουν ερεθισμό.Σκοπός: ο έλεγχος της επίδρασης της επαγγελματικής έκθεσης εργαζομένων σεκομμωτήρια στη λειτουργία του αναπνευστικού συστήματος και η σύγκρισή τουςμε υπαλλήλους γραφείου , που αποτέλεσαν την ομάδα ελέγχου.Υλικό: στη μελέτη συμμετείχαν 94 κομμωτές, οι οποίοι συγκρίθηκαν με 39υπαλλήλους γραφείου ως ομάδα ελέγχου.Μέθοδος: οι εξεταζόμενοι υποβλήθηκαν σε συνέντευξη με ερωτηματολόγιο,προκειμένου να αξιολογηθεί η παρουσία και η ένταση των ερεθιστικώνσυμπτωμάτων από το αναπνευστικό σύστημα εντός και εκτός εργασίας και ηέκθεση σε ουσίες του περιβάλλοντος εργασίας τους. Επιπλέον, υποβλήθηκαν σεσπιρομέτρηση και μέτρηση εκπνεόμενου μονοξειδίου του αζώτου (FeNo) στοχώρο εργασίας.Αποτελέσματα: Οι δύο ομάδες δεν είχαν διαφορές ως προς τα δημογραφικάχαρακτηριστικά και τις συνήθειες καπνίσματος. Οι κομμωτές ανέφεραν κατά τηδιάρκεια της εργασίας, μεγαλύτερη ένταση συμπτωμάτων σε σύγκριση με τουςυπαλλήλους γραφείου, ενώ δε φάνηκε διαφορά στην ένταση των αναφερόμενωνσυμπτωμάτων εκτός εργασίας. Επιδείνωση των συμπτωμάτων κατά την εργασίακαι βελτίωση εκτός αυτής, ανέφερε το 18,1% των κομμωτών (p= 0,004) καικανένας από τους υπαλλήλους γραφείου. Η μέση τιμή του FEV1/FVC (%) ήτανχαμηλότερη στους κομμωτές σε σχέση με τους υπαλλήλους γραφείου (p<0.001),ενώ η μέση τιμή του FeNO υψηλότερη (p=0.013). Με καλύτερα αποτελέσματαστη σπιρομέτρηση συσχετίστηκαν το μεγαλύτερο εμβαδό του χώρου εργασίαςκατ’ άτομο (p< 0,001) και η ύπαρξη φυσικού αερισμού με παράθυρο στο χώροεργασίας (p< 0,05). Ο χρόνος εργασίας και ο αριθμός των εργασιών ανάεβδομάδα δεν επηρεάζουν την ένταση των συμπτωμάτων, ούτε τις τιμές τωνμετρήσεων.Συμπεράσματα: Ο χώρος εργασίας των κομμωτηρίων ασκεί αρνητική επίδρασηστη λειτουργία του αναπνευστικού συστήματος των εργαζομένων, όπως φαίνεταιαπό τα αναφερόμενα συμπτώματα, τις λειτουργικές δοκιμασίες του πνεύμονα καιτις τιμές του εκπνεόμενου FeNO, που μπορεί όμως να βελτιωθεί με την ύπαρξηφυσικού αερισμού και την αύξηση του εμβαδού του χώρου εργασίας.
Αξιοπιστία και ασφάλεια λειτουργίας των δικτύων διανομής ηλεκτρικής ενέργειας με υψηλή διείσδυση ανανεώσιμων πηγών ενέργειας χρησιμοποιώντας ευφυές σύστημα διαχείρισης μικροδικτύων
Authors: Στημονιάρης Δημήτριος
Published: August 2021

Η αυξανόμενη διείσδυση των Ανανεώσιμων Πηγών (ΑΠΕ) αν και επιβεβλημένη, δημιουργεί προβλήματα στα δίκτυα διανομής ηλεκτρικής ενέργειας. Σημαντικό ρόλο στο μελλοντικό δίκτυο διανομής θα παίξει το μικροδίκτυο, που μπορεί να οριστεί ως ένα δίκτυο διανομής που περιλαμβάνει μονάδες διανεμημένης παραγωγής, μονάδες αποθήκευσης και ελεγχόμενα φορτία και που ρυθμίζει την τάση, τη συχνότητα και την εσωτερική ροή ισχύος, αυτόνομα.Κατά την εκπόνηση της διδακτορικής διατριβής, προτάθηκε μια νέα τοπολογία ευφυούς μικροδικτύου διανομής ηλεκτρικής ενέργειας, οι δομικές της μονάδες και ο αντίστοιχος αλγόριθμος ελέγχου, ο οποίος αναπτύχθηκε σε γλώσσα προγραμματισμού MATLAB και λειτουργεί σε περιβάλλον LabVIEW. Στόχος της προτεινόμενης τοπολογίας και του αλγόριθμου ελέγχου είναι να αναδειχθούν τα πλεονεκτήματά τους έναντι άλλων. Στη συνέχεια της διατριβής, πραγματοποιήθηκαν οι απαραίτητες τροποποιήσεις των υποδομών και του αναπτυχθέντος αλγορίθμου ώστε αυτή να καταστεί διαδραστική με υπάρχουσες τεχνολογίες αυτομάτου ελέγχου κτιρίων (ΚΝΧ). Η εφαρμογή τους σε πειραματικό επίπεδο καταδεικνύει την αύξηση της αξιοπιστίας παροχής ηλεκτρικής ενέργειας που μπορεί να προσδώσει η ενσωμάτωση τέτοιων τεχνολογιών διαχείρισης της ζήτησης (demand-side management). Ακολούθως, δοκιμάστηκε ο έλεγχος του έξυπνου δικτύου με έναν αλγόριθμο που εφαρμόζει κατάλληλα μοντέλα πρόβλεψης όπως οι ασαφείς γνωστικοί χάρτες (Fuzzy Cognitive Maps). Στη συνέχεια, το προτεινόμενο μικροδίκτυο προσομοιώθηκε σε περιβάλλον PS CAD και δοκιμάστηκε με επιτυχία η επεκτασιμότητα η λειτουργικότητα και αξιοπιστία τόσο των στοιχείων του, όσο και του αλγόριθμου ελέγχου. Ενδιαφέρον τέλος παρουσιάζει η σύνδεση του προτεινόμενου προσομοιωμένου μικροδικτύου με άλλα μεγαλύτερα, επίσης προσομοιωμένα, δίκτυα διανομής ηλεκτρικής ενέργειας.Στη συνεισφορά και τα πρωτότυπα θέματα της διδακτορικής διατριβής μπορούν να προστεθούν: –μια νέα και πιο αποτελεσματική μέθοδος προσδιορισμού του επιπέδου φόρτισης των μπαταριών (State of Charge – SoC), με την οποία βελτιώνεται η διαχείριση των φορτίων και –η ανάπτυξη μιας νέας μεθόδου ελέγχου της ενεργού ισχύος εξόδου των Φ/Β συστημάτων, που συνίσταται στην τοποθέτηση ηλεκτρονόμου (ρελέ) στις συστοιχίες τους και τον έλεγχο των ηλεκτρονόμων από τον αναπτυχθέντα αλγόριθμο. Τέλος, με την ολοκλήρωση και την εφαρμογή του συνόλου των ενοτήτων της διατριβής, διαπιστώθηκαν η βελτίωση του επιπέδου της αξιοπιστίας στην παροχής ηλεκτρικής ενέργειας, και η δυνατότητά του μικροδικτύου να εξασφαλίζει στις μονάδες διανεμημένης παραγωγής και στην πλευρά της ζήτησης, την παροχή επικουρικών υπηρεσιών.
Αποτελεσματικότητα ενός ειδικού εκπαιδευτικού προγράμματος παρέμβασης στην αλλαγή των στάσεων ατόμων χωρίς αναπηρία ως προς την ενσωμάτωση ατόμων με νοητική καθυστέρηση
Authors: Παπαιωάννου Χριστίνα
Published: August 2021

Τα άτομα με αναπηρία αντιμετωπίζουν συχνά προβλήματα κοινωνικού αποκλεισμού, εξ αιτίας των αρνητικών στάσεων των ατόμων χωρίς αναπηρία σχετικά με την ισότιμη συμμετοχή και την ενσωμάτωσή τους στο κοινωνικό γίγνεσθαι. Η εφαρμογή εκπαιδευτικών προγραμμάτων έχει ως στόχο την ελαχιστοποίηση τέτοιων φαινομένων διαμέσου της ευαισθητοποίησης, της γνωριμίας, της επαφής και της διαφοροποίησης των στάσεων. Η διερεύνηση της αποτελεσματικότητάς τους πραγματοποιείται τα τελευταία χρόνια σε διάφορες δομές της εκπαίδευσης, ενώ αντίστοιχες μελέτες δεν έχουν πραγματοποιηθεί σε χώρους αναψυχής, όπως είναι οι κατασκηνώσεις. Σκοπός της παρούσας εργασίας ήταν να εξετάσει την αποτελεσματικότητα ενός ειδικού εκπαιδευτικού προγράμματος παρέμβασης στην αλλαγή των στάσεων ατόμων χωρίς αναπηρία ως προς την ενσωμάτωση ατόμων με νοητική καθυστέρηση (ΝΚ), διαμέσου της εφαρμογής της Θεωρίας Σχεδιασμένης Συμπεριφοράς (ΘΣΣ), στο εκπαιδευτικό περιβάλλον θερινής κατασκήνωσης, καθώς και να διερευνήσει την επίδραση της συνύπαρξης. Στην έρευνα συμμετείχαν 461 κατασκηνωτές/-τριες (Μ.Ο. = 13.24, Τ.Α. = .97) και 211 στελέχη (Μ.Ο. = 21.68, Τ.Α. = 6.34) ιδιωτικής κατασκήνωσης, οι οποίοι χωρίστηκαν αντίστοιχα στις εξής ομάδες: την ομάδα ελέγχου (Ο.Ε.), την ομάδα παρέμβασης (Ο.Π.1), (συμμετοχή στο πρόγραμμα παρέμβασης), και την ομάδα παρέμβασης με συνύπαρξη (Ο.Π.2), (συμμετοχή στο πρόγραμμα παρέμβασης και συνύπαρξη με άτομα με ΝΚ). Όλοι οι συμμετέχοντες συμπλήρωσαν α) μια κλίμακα δημογραφικών χαρακτηριστικών και β) ένα ερωτηματολόγιο βασισμένο στη ΘΣΣ (που αξιολογούσε τις στάσεις ως προς την ενσωμάτωση, την πρόθεση, τον αντιλαμβανόμενο έλεγχο και την υποκειμενική νόρμα) σε πέντε διαφορετικές χρονικές περιόδους. Το πρόγραμμα παρέμβασης εφαρμόστηκε 20 ημέρες για την 1η χρονιά και 20 ημέρες για τη 2η χρονιά και περιελάμβανε δραστηριότητες όπως, προσομοίωση της αναπηρίας, προσαρμοσμένα αθλήματα των Special Olympics, ομαδική συζήτηση, προβολή βίντεο και καλλιτεχνικά δρώμενα, διάρκειας 35 λεπτά η κάθε μια. Για την εξέταση πιθανών διαφορών μεταξύ των μετρήσεων και των ομάδων εφαρμόστηκε η ανάλυση διακύμανσης δύο παραγόντων με επαναλαμβανόμενες μετρήσεις στον ένα παράγοντα (two-way ANOVA with repeated measures). Τα αποτελέσματα, έδειξαν ότι το πρόγραμμα παρέμβασης ήταν αποτελεσματικό στη βελτίωση των στάσεων των συμμετεχόντων των ομάδων παρέμβασης απέναντι στην ενσωμάτωση ατόμων με ΝΚ στο περιβάλλον της κατασκήνωσης, της πρόθεσης, του αντιλαμβανόμενου ελέγχου και της υποκειμενικής νόρμας, σε όλες τις μετρήσεις. Ωστόσο, η συνύπαρξη επέδρασε θετικά στις στάσεις, στον αντιλαμβανόμενο έλεγχο και στην υποκειμενική νόρμα της Ο.Π.2, μόνο για τους κατασκηνωτές/-τριες, μετά τη 2η χρονιά της παρέμβασης. Τα θετικά αποτελέσματα της παρούσας εργασίας θέτουν τις βάσεις για την εφαρμογή νέων εκπαιδευτικών προγραμμάτων ευαισθητοποίησης με γνώμονα την δημιουργία μιας ισότιμης «κοινωνίας για όλους».
Το ζήτημα του πολέμου στο φιλοσοφικό στοχασμό και στην ιστορική πραγματικότητα
Authors: Σταμούλος Ιωάννης
Published: August 2021

Το διδακτορικό αρθρώνεται σε τρία μέρη. Στο πρώτο, αναλύσαμε την έννοια του πολέμου ως προς τον ορισμό, τις μορφές, και τα αίτια. Στο δεύτερο μέρος της διατριβής, καταγράψαμε τις απόψεις ειδημόνων και φιλοσόφων σχετικά με τον πόλεμο. Επικεντρωθήκαμε ιδιαίτερα στις αντιλήψεις τους που συνέβαλαν εξελικτικά στη διαμόρφωση της Θεωρίας περί Δικαίου Πολέμου (Just War Theory), η οποία περιλαμβάνει τα κριτήρια που καθιστούν έναν πόλεμο δίκαιο (Jus ad Bellum), κι εκείνα που αφορούν στη δεοντολογική διεξαγωγή του (Jus in Bello). Στο τρίτο μέρος, αναλύσαμε και συγκρίναμε τέσσερις διαφορετικές εποχές, κι από τη μεταξύ τους σύγκριση επιχειρήσαμε μ’ ένα ιστορικό-φιλοσοφικό πρίσμα να καταλήξουμε σε μια θέση, η οποία εκτιμάται ότι, κατά το μάλλον ή ήττον, θα έχει βάση, επειδή επιβεβαιώνεται διαχρονικά και διατοπικά. Προσπαθήσαμε να εντοπίσουμε τις σταθερές που διέπουν την ανθρώπινη δράση, ώστε να διαβλέψουμε την εξέλιξη των γεγονότων ή, τουλάχιστον, να έχουμε ένα μέτρο αξιολόγησης του παρόντος. Εργαλείο της έρευνας έγινε ο φιλοσοφικός λόγος, και αποσκοπούμε στην αναβίωση των κλασικών φιλοσοφικών κειμένων, για να αντλήσουμε από την πλούσια φιλοσοφική παρακαταθήκη του παρελθόντος σκέψεις που θα μας επιτρέψουν να κατανοήσουμε και να ερμηνεύσουμε τα ανθρώπινα δρώμενα διαχρονικά. Στο διδακτορικό προστίθεται ένα παράρτημα με πολεμικές μαρτυρίες, από τις οποίες επιχειρήσαμε να αναδείξουμε την ανθρώπινη ψυχοσύνθεση και συμπεριφορά στο πεδίο της μάχης. Το δεύτερο παράρτημα περιελάμβανε τις απόψεις για τον πόλεμο προσώπων από το χώρο της τέχνης, τα οποία με τις ευαισθησίες τους δίνουν έναν ιδιαίτερο τόνο στο κείμενο.
Τεχνικές ελέγχου ορθής λειτουργίας και διόρθωσης επιδόσεων τηλεπικοινωνιακών ολοκληρωμένων κυκλωμάτων υψηλών συχνοτήτων
Authors: Λιαπέρδος Ιωάννης
Published: August 2021

Στη διατριβή αυτή παρουσιάζονται τεχνικές ελέγχου ορθής λειτουργίας και διόρθωσης επιδόσεων κατάλληλες για αναλογικά ολοκληρωμένα κυκλώματα RF.Συγκεκριμένα στοιχεία που έχουν επίδραση στις επιδόσεις των κυκλωμάτων σχεδιάζονται ώστε να μπορούν να ρυθμίζονται ψηφιακά, παρέχοντας τη δυνατότητα μεταβολής των επιδόσεων γύρω από τις τιμές που αυτές εμφανίζουν αμέσως μετά τη διαδικασία κατασκευής, μέσω ενός συνόλου διακριτών καταστάσεων λειτουργίας. Ένα σύνολο βέλτιστα επιλεγμένων παρατηρήσιμων μεγεθών χρησιμοποιείται για την ανάπτυξη μοντέλων πρόγνωσης των χαρακτηριστικών επίδοσης σε κάθε κατάσταση λειτουργίας. Στη φάση του ελέγχου, λαμβάνονται μετρήσεις από ένα υποσύνολο των καταστάσεων του κυκλώματος. Η επεξεργασία των παρατηρήσιμων μεγεθών ελέγχου επιτρέπει την ανίχνευση ελαττωμάτων με την αξιοποίηση ενός διευρυμένου υπερσυνόλου των παρατηρήσιμων μεγεθών. Επιπλέον, οι προγνώσεις των επιδόσεων χρησιμοποιούνται για την εξέταση της συμμόρφωσης του κυκλώματος προς τις προδιαγραφές, καθώς και για τη διόρθωση της συμπεριφοράς του, με την εξαναγκασμένη μετάπτωσή του στην κατάσταση στην οποία όλα τα χαρακτηριστικά επίδοσης αποκαθίστανται σε αποδεκτές τιμές. Προκειμένου να αντιμετωπισθεί το πρόβλημα της προσβασιμότητας στα παρατηρήσιμα μεγέθη ελέγχου, προτείνεται ενσωματωμένη τεχνική συλλογής μετρήσεων συνεχών τάσεων, οι οποίες χρησιμεύουν στη διόρθωση των επιδόσεων μικτών RF. Οι μετρήσεις πραγματοποιούνται με τη βοήθεια ενός μετατροπέα αναλογικού σε ψηφιακό, ο οποίος αποτελείται από ταλαντωτή δακτυλίου και απαριθμητή. Προτείνεται, επιπλέον, μέθοδος για την ελαχιστοποίηση της αβεβαιότητας που υπεισέρχεται στο ίδιο το σύστημα μέτρησης, εξαιτίας κατασκευαστικών διακυμάνσεων και ανομοιομορφιών των διατάξεων.Διερευνάται, επίσης, η εφαρμογή αλγορίθμων επιλογής με σκοπό την μείωση του αριθμού των παρατηρήσιμων μεγεθών που απαιτούνται για τη διατήρηση ανεκτής ακρίβειας εναλλακτικού ελέγχου, μέσω μιας διαδικασίας βελτιστοποίησης η οποία οδηγεί σε μείωση του κόστους ελέγχου με τον περιορισμό της πολυπλοκότητας και της χρονικής διάρκειας διεξαγωγής του.Η αποδοτικότητα των προτεινόμενων μεθόδων επιβεβαιώνεται με την εφαρμογή τους στις διαδικασίες ελέγχου ορθής λειτουργίας και διόρθωσης των επιδόσεων ενός τυπικού μίκτη RF τεχνολογίας 0.18μm CMOS, από τον οποίο λαμβάνονται αποτελέσματα προσομοιώσεων που αξιολογούνται και συγκρίνονται με αντίστοιχες συμβατικές τεχνικές.
Μελέτη των αιμοδυναμικών, ιστολογικών και εργαστηριακών μεταβολών μετά απο εκτεταμένες ηπατεκτομές σε ζωικό πρότυπο
Authors: Αθανασίου Αντώνιος
Published: August 2021

Σκοπός: Η παρούσα διατριβή έχει 3 βασικούς σκοπούς. Πρωτίστως, τη μελέτη των βιοχημικών, ιστολογικών και αιμοδυναμικών μεταβολών που προκύπτουν μετά από εκτεταμένες ηπατεκτομές (75-80%) σε πειραματικό πρότυπο χοίρου. Δευτερευόντως, τη δημιουργία ενός νέου χειρουργικού μοντέλου πρόκλησης SFSS σε πειραματικό πρότυπο χοίρου, με τη χρήση συσκευής ραδιοσυχνοτήτων (Aquamantys® System ) για την εκτομή του ηπατικού παρεγχύματος. Τέλος, τη μελέτη της επίδρασης της προφυλακτικής σπληνεκτομής, μετά από εκτεταμένη ηπατεκτομή, με σκοπό την πρόληψη της εκδήλωσης SFSS.Υλικό/Μέθοδος: Χρησιμοποιήθηκαν συνολικά 23 οικόσιτοι χοίροι (Large Landrace White), σωματικού βάρους 25-30Kg. Οι πρώτοι 5 χοίροι χρησιμοποιήθηκαν με σκοπό την εκμάθηση της νέας χειρουργικής τεχνικής εκτέλεσης 75-80% ηπατεκτομής. Τα υπόλοιπα 18 πειραματόζωα κατανεμήθηκαν τυχαία σε δυο ομάδες: στην ομάδα Α, οπού διενεργήθηκε μόνο εκτεταμένη ηπατεκτομή (75-80%) και στην ομάδα Β, όπου πραγματοποιήθηκε εκτεταμένη ηπατεκτομή (75-80%) και σπληνεκτομή.Αποτελέσματα: Στην πειραματική ομάδα όπου διενεργήθηκε μόνο ηπατεκτομή (ομάδα Α), τα πειραματόζωα παρουσίασαν υψηλά ποσοστά νοσηρότητας και θνητότητας, με σημαντική επιδείνωση της ηπατικής λειτουργίας κατά τη διάρκεια της μετεγχειρητικής πορείας, ενώ στους ιστολογικούς δείκτες που μελετήθηκαν ήταν εμφανής η επιβράδυνση της ηπατικής αναγέννησης. Στην πειραματική ομάδα όπου διενεργήθηκε και σπληνεκτομή (ομάδα Β), τα πειραματόζωα παρουσίασαν χαμηλό ποσοστό θνητότητας, ενώ παρατηρήθηκε σημαντική βελτίωση της ηπατικής λειτουργίας, κυρίως μετά τη δεύτερη μετεγχειρητική ημέρα. Επιπλέον, υπήρξε υψηλός δείκτης ηπατικής αναγέννησης τόσο σε μακροσκοπικό όσο και ιστολογικό επίπεδο.Συμπεράσματα: Το χειρουργικό πειραματικό μοντέλο που χρησιμοποιήθηκε στην παρούσα μελέτη αποτελεί ένα αξιόπιστο μοντέλο πρόκλησης SFFS μετά από εκτεταμένη ηπατεκτομή. Επιπλέον, είναι εύκολα αναπαραγώγιμο, με σχετικά μικρό οικονομικό κόστος και δυνητικά αναστρέψιμες βλάβες. Αξιολογώντας τα αποτελέσματα των 2 πειραματικών ομάδων, συμπεράναμε ότι η σπληνεκτομή επιτυγχάνει ελάττωση της νοσηρότητας και θνητότητας μετά από μείζονα ηπατεκτομή, ελαττώνοντας την πίεση εντός της πυλαίας κυκλοφορίας και αυξάνοντας την ηπατική αναγέννηση.
Μοντελοποίηση καταναλωτών χαμήλης τάσης με χρήση τεχνικών εξόρυξης δεδομένων και πρακτόρων λογισμικού για εφαρμογές απόκρισης ζήτησης
Authors: Χρυσόπουλος Αντώνιος
Published: August 2021

Ο σκοπός της παρούσας διατριβής είναι η αντιμετώπιση του προβλήματος της μοντελοποίησης της κατανάλωσης και της απόκρισης των Καταναλωτών Χαμηλής Τάσης και η εύρεση ενός τρόπου προσέγγισης και παρότρυνσής τους για αλλαγή καταναλωτικής συμπεριφοράς, μέσω αποδοτικών προγραμμάτων Απόκρισης Ζήτησης. Προς το σκοπό αυτό, η παρούσα διατριβή προσπαθεί να συγκεράσει διάφορες τεχνολογίες και τεχνικές για να επιλύσει αποτελεσματικά το πρόβλημα που εξετάζουμε: τεχνικές Εξόρυξης Δεδομένων για τη μοντελοποίηση των καταναλωτών με μια μεθοδολογία bottom-up, τεχνικές Ομαδοποίησης και Βελτιστοποίησης Πολλαπλών Στόχων για τη δημιουργία στοχευμένων προγραμμάτων Απόκρισης Ζήτησης και, τέλος, τεχνολογίες πρακτόρων λογισμικού για τη δημιουργία ενός εργαλείου προσομοίωσης και πειραματικών διαδικασιών. Τα αποτελέσματα επιδεικνύουν και επικυρώνουν τη χρηστικότητα και την αποτελεσματικότητα της προτεινόμενης μεθοδολογίας μέσω μιας σειράς πειραμάτων. Τα πειράματα αυτά έγιναν πάνω σε πραγματικές μετρήσεις ηλεκτρικής ενέργειας που συγκεντρώθηκαν στα πλαίσια δύο Ευρωπαϊκών ερευνητικών προγραμμάτων (του προγράμματος DEHEMS και του προγράμματος CASSANDRΑ).
Αναπρογραμματισμός του μεταβολισμού του Lotus japonicus σε μεταγραφικό, βιοχημικό και μεταβολομικό επίπεδο κατά τη συμβιωτική αζωτοδέσμευση
Authors: Καλλονιάτη Χρυσάνθη
Published: August 2021

Symbiotic nitrogen fixation in legumes takes place in specialized organs called nodules,which become the main source of assimilated nitrogen for the whole plant. Symbiotic nitro‐gen fixation requires exquisite integration of plant and bacterial metabolism and involvesglobal changes in gene expression and metabolite accumulation in both rhizobia and thehost plant. In order to study the metabolic changes mediated by symbiotic nitrogen fixationon a whole‐plant level, metabolite levels were profiled by gas chromatography–mass spec‐trometry in nodules and non‐symbiotic organs of Lotus japonicus plants uninoculated or in‐oculated with M. loti wt,  ΔnifA or  ΔnifH fix‐ strains. Furthermore, transcriptomic andbiochemical approaches were combined to study sulfur metabolism in nodules, its link tosymbiotic nitrogen fixation, and the effect of nodules on whole‐plant sulfur partitioning andmetabolism. It is well established that nitrogen and sulfur (S) metabolism are tightly en‐twined and sulfur is required for symbiotic nitrogen fixation, however, little is known aboutthe molecular and biochemical mechanisms governing sulfur uptake and assimilation duringsymbiotic nitrogen fixation. Transcript profiling in Lotus japonicus was combined with quan‐tification of S‐metabolite contents and APR activity in nodules and in non‐symbiotic organsof plants uninoculated or inoculated with M. loti wt, ΔnifA or ΔnifH fix‐ strains. Moreover,sulfate uptake and its distribution into different plant organs were analyzed and 35S‐flux intodifferent S‐pools was monitored. Metabolite profiling revealed that symbiotic nitrogen fixa‐tion results in dramatic changes of many aspects of primary and secondary metabolism innodules which leads to global reprogramming of metabolism of the model legume on awhole‐plant level. Moreover, our data revealed that nitrogen fixing nodules represent athiol‐rich organ. Their high APR activity and 35S‐flux into cysteine and its metabolites in com‐bination with the transcriptional up‐regulation of several genes involved in sulfur assimila‐tion highlight the function of nodules as a new site of sulfur assimilation. The higher thiolcontent observed in non‐symbiotic organs of nitrogen fixing plants in comparison touninoculated plants cannot be attributed to local biosynthesis, indicating that nodules couldserve as a novel source of reduced sulfur for the plant, which triggers whole‐plant repro‐gramming of sulfur metabolism. Interestingly, the changes in metabolite profiling and theenhanced thiol biosynthesis in nodules and their impact on the whole‐plant sulfur, carbonand nitrogen economy are dampened in fix‐ plants, which in most respects metabolically re‐sembled uninoculated plants, indicating a strong interaction between nitrogen fixation andsulfur and carbon metabolism.
Γυναικείες μορφές στον Ηρόδοτο
Authors: Δεληγιώργης Κωνσταντίνος
Published: August 2021

Ο Ηρόδοτος, στην προσπάθειά του να συνθέσει και να ερμηνεύσει μια μεγάλη σύγκρουση, θέλησε να εκκινήσει την έρευνά του από τον κόσμο της Ανατολής, στις ρίζες του οποίου τοποθετείται ο ασιατικός δεσποτισμός. Ο απόλυτος Πέρσης μονάρχης με την απεριόριστη εξουσία και το αμέτρητο πλήθος των υποτακτικών, με μια αστείρευτη επεκτατική διάθεση, αλλά και με τη χλιδή και την αλαζονεία του, προξενεί περισσότερο τρόμο παρά σεβασμό, και αποτελεί εν πολλοίς μια φιγούρα που έλκει και προκαλεί τη θεϊκή οργή, και σαφώς απορρίπτεται από το φιλελεύθερο ελληνικό κοινό της Ιστορίας. Μέσα σε αυτό το πλαίσιο, το χάσμα ανάμεσα στον ηγεμόνα και στους αρχομένους είναι αγεφύρωτο και περιλαμβάνει προδιαγεγραμμένους ρόλους. Εντούτοις, σε ορισμένες περιστάσεις, παρεμβάλλονται στο ανωτέρω δίπολο γυναίκες-βασίλισσες, Περσίδες ή μη, με πρόθεση να διεκδικήσουν και να αποκτήσουν εξουσιαστικό μερίδιο. Η διακριτή θέση τους δίπλα στον δεσπότη δεν αμφισβητείται, αλλά είναι όντως αξιοπρόσεκτο ότι μέσω αυτών ο Ηρόδοτος «προτείνει» εναλλακτικούς τρόπους-στάσεις απέναντι στην παντοδυναμία του Πέρση μονάρχη. Στόχος της ερευνητικής μου προσπάθειας ήταν η διερεύνηση του χαρακτήρα, της δράσης και του ρόλου έξι επιφανών ηρωίδων που κατάφεραν να ξεχωρίσουν μέσα σε ένα αυστηρά ανδροκρατούμενο περιβάλλον και σε ορισμένες περιπτώσεις να επηρεάσουν τον ιστορικό ρου (π.χ. ο Ηρόδοτος εμφανίζει την Άτοσσα να αλλάζει την επεκτατική πολιτική του Δαρείου, ενώ η βάρβαρη Τόμυρις φονεύει τον μεγάλο Κύρο). Ο ιστορικός επιλέγει γυναικείες φιγούρες –όχι ανδρικές– προκειμένου να υποδείξει πως ο πανίσχυρος ηγέτης δεν είναι άτρωτος, αλλά γήινος, με εκμεταλλεύσιμα ελαττώματα και «αχιλλείους πτέρνες». Σημαντικό κομμάτι της έρευνας αποτέλεσε η ανίχνευση των πιθανών πηγών του Ηροδότου, οι οποίες προσέφεραν την πρώτη ύλη για τη διαμόρφωση των πορτραίτων των ηρωίδων του. Τούτες οι πηγές αναζητήθηκαν κατά κανόνα σε ανατολικές μυθιστορικές διηγήσεις ή θρύλους που χάνονταν πίσω στον χρόνο και έφθασαν έως τον ταξιδιώτη ιστορικό είτε σε γραπτή μορφή είτε, κυρίως, σε προφορική εξιστόρηση. Οπωσδήποτε όμως υπήρχαν και άλλες λογοτεχνικές «περιοχές» με επίκεντρο τον ελληνικό χώρο, που προσέφεραν τα δικά τους μοντέλα προς μίμηση. Έτσι, καταβλήθηκε προσπάθεια να εντοπιστούν οι επιδράσεις της αρχαίας τραγωδίας κατά τη σκιαγράφηση των ηροδότειων πρωταγωνιστριών μέσα από την αντιπαραβολή τους με κλασικές γυναίκες της αθηναϊκής δραματουργίας, κάποιες από τις οποίες ίσως θα είχε την ευκαιρία να παρακολουθήσει εν δράσει και ο ίδιος ο Ηρόδοτος κατά το διάστημα της παραμονής του στην Αθήνα του Περικλή. Ωστόσο, οι ηροδότειες βασίλισσες, εκτός από τον δυναμικό ρόλο τους, τραβούν την προσοχή μας με κάτι πιο σημαντικό: αποκαλύπτουν πτυχές του αέναου χαρακτήρα του θηλυκού που οργανώνει, που θέλγει, που ριψοκινδυνεύει και που, όταν πλήττεται, ενεργοποιεί τους κατάλληλους μηχανισμούς αυτοάμυνας και δεν διστάζει να καταφύγει στον δόλο, στην εξαπάτηση και στο τέχνασμα, προκειμένου να κατορθώσει να επιβιώσει. Υπό αυτή την οπτική δεν αποτελούν μόνο λογοτεχνικές φιγούρες, αλλά προσωπικότητες που εκπέμπουν διαχρονικά μηνύματα.
Ανάπτυξη, εφαρμογή και αξιολόγηση ενός μαθησιακού περιβάλλοντος οικολογίας για φοιτητές των επιστημών της εκπαίδευσης
Authors: Αμπατζίδης Γεώργιος
Published: August 2021

Η παρούσα διατριβή έχει ως στόχο τη διερεύνηση της δυνατότητας σχεδιασμού ενός μαθησιακού περιβάλλοντος που θα μπορούσε να υποστηρίξει αποτελεσματικά φοιτητές επιστημών της εκπαίδευσης (α) στην αποσταθεροποίηση της ιδέας της «ισορροπίας της φύσης» και την αντικατάστασή της από τη σύγχρονη ιδέα της «ελαστικής φύσης», και (β) στην αξιοποίηση πτυχών αυτής της αντίληψης για μία παράλληλη ενίσχυση «δεξιοτήτων συστημικής σκέψης» στην καθημερινή ζωή (βλ. «αλληλεξάρτηση» και «κυκλική αιτιότητα»). Η μελέτη εντάσσεται μεθοδολογικά στην «αναπτυξιακή έρευνα». Κατά τη «διερευνητική φάση» σχεδιάστηκε η πρώτη εκδοχή του μαθησιακού περιβάλλοντος στο θεωρητικό πλαίσιο του «κοινωνικού εποικοδομισμού», αντλώντας ειδικότερα στοιχεία (α) από την προσέγγιση της «υποστηριζόμενης από υπολογιστές συνεργατικής μάθησης», και (β) από τη διδακτική στρατηγική της «προσέγγισης με βάση ένα κεντρικό ερώτημα». Το μαθησιακό περιβάλλον περιλαμβάνει τη συνεργατική ενασχόληση των φοιτητών με προσομοιώσεις οικοσυστημάτων που αναπτύχθηκαν για τους σκοπούς της έρευνας στο λογισμικό NetLogo, ακολουθώντας τις οδηγίες φύλλων εργασίας. Η «διερευνητική φάση» ακολουθήθηκε από τρεις «κύκλους έρευνας» (Ν= 41, 34, 44 φοιτητές αντίστοιχα) κατά τους οποίους πραγματοποιήθηκαν τα εξής: (α) εφαρμογή της αντίστοιχης εκδοχής του μαθησιακού περιβάλλοντος, (β) συλλογή και ανάλυση δεδομένων διαφορετικών τύπων (π.χ. απαντήσεις σε προ/μετα-τεστ), (γ) αναστοχασμός με βάση τα αποτελέσματα της ανάλυσης, και (δ) επανασχεδιασμός του μαθησιακού περιβάλλοντος σε μια επόμενη εκδοχή. Η ποιοτική και ποσοτική ανάλυση των απαντήσεων των 44 φοιτητών στο προ/μετα-τεστ του τρίτου «κύκλου έρευνας» έδειξε πως οι περισσότεροι φοιτητές μετακινήθηκαν από το μοντέλο της «φύσης σε ισορροπία» στο μοντέλο της «ελαστικής φύσης», αν και παρατηρούνται συγκεκριμένες δυσκολίες σε επιμέρους παραδοχές του. Ακόμα, φαίνεται πως το μαθησιακό περιβάλλον είχε θετική επίδραση στην ικανότητα των φοιτητών να αναγνωρίζουν αλληλεξαρτώμενες και κυκλικές σχέσεις μεταξύ παραγόντων που αφορούν σε κοινωνικά συστήματα οικεία από την καθημερινή ζωή. Τέλος, ο σχεδιασμός του μαθησιακού περιβάλλοντος οδήγησε στην ανάπτυξη της «ειδικής θεωρίας διδασκαλίας και μάθησης» «Διχαλωτό Μονοπάτι Ντόμινο», η οποία είναι αξιοποιήσιμη στον σχεδιασμό μαθησιακών περιβαλλόντων και για άλλα γνωστικά αντικείμενα με παρόμοια χαρακτηριστικά.
Νεοελληνικό χρονογράφημα
Authors: Βρούτση Ιουλιανή
Published: August 2021

Στην παρούσα διατριβή επιχειρείται η ειδοσκοπική μελέτη του νεοελληνικού χρονογραφήματος, ενός «ανυπάκουου» ειδολογικά κειμένου που γεννήθηκε και διαμορφώθηκε στον κόσμο του Τύπου, ο οποίος αποτελεί την εκ των ων ουκ άνευ προϋπόθεση της δημιουργίας του. Συνεπώς θεμελιώδης στόχος της διατριβής είναι, μέσα από την ανάδειξη της παραγνωρισμένης αλλά άξιας εμβάθυνσης αισθητικής ταυτότητας του νεοελληνικού χρονογραφήματος, η σύστασή του ως λογοτεχνικού είδους δια της διερεύνησης των ιστορικών συνθηκών εμφάνισης και ανάπτυξής του και της ενδελεχούς αποτύπωσης των δομικών, μορφικών και επικοινωνιακών παραμέτρων του. Βασική μεθοδολογική επιλογή για την επίτευξη αυτού του στόχου αποτελεί η συνδυαστική εφαρμογή ιστορικής και θεωρητικής/κριτικής προσέγγισης δηλαδή αφενός η γραμματολογική προσέγγιση των (με πρωτογενή έρευνα επιλεγμένων) χρονογραφηματικών κειμένων μέσα από παραδειγματικές τομές στο συνταγματικό άξονα δια των κομβικών για το είδος συγγραφέων στην πορεία παραγωγής ενάμιση αιώνα (από το 1848 και τα «Έργα και Ημέραι» του Κωνσταντίνου Πωπ, γενάρχη του είδους, έως και σήμερα) και αφετέρου η θεωρητική προσέγγιση που ενεργοποιεί θεωρητικά εργαλεία κριτικά εφαρμοσμένα επί των συγκεκριμένων κειμένων. Στο πλαίσιο αυτό αξιοποιείται η έννοια της διαλογικότητας του Μ. Μ. Βakhtin, η θεωρία της πρόσληψης του Η.-R. Jauss, αλλά και η πραγματολογική/επικοινωνιακή προσέγγιση των ειδών κατά τον J.-M. Schaeffer. Η καίρια αυτή μεθοδολογική επιλογή, όπως περιγράφεται παραπάνω, εμπλουτίζεται από τη συγκριτολογική οπτική, υπαγορευμένη από την ίδια τη φύση του είδους, σε επίπεδο διακαλλιτεχνικό (πρωτίστως εν προκειμένω με τη φωτογραφία) και σε διεπιστημονικό (με την ερμηνευτική διασύνδεση με όρους και έννοιες της κβαντικής φυσικής). Αυτή η μεθοδολογική οδός αντανακλάται στη δόμηση της διατριβής σε δύο μέρη όπου στο μεν πρώτο συγκροτείται τρόπον τινά η θεωρία του είδους (καλειδοσκοπική θεματική, πρωτεϊκή μορφή και ανοιχτή επικοινωνιακά φύση, με απόληξη ένα πραγματολογικό/επικοινωνιακό ορισμό του είδους ως αστραπιαίας λογοτεχνίας) ερειδόμενη στο «ιστορικό πανόραμα» του νεοελληνικού χρονογραφήματος, όπως αυτό παρουσιάζεται στο δεύτερο μέρος (συμπεριλαμβανoμένης της ιστορίας της πρόσληψής του, της ανίχνευσης των ευρωπαϊκών ιστορικών ριζών του και ατομικών συγγραφικών δράσεων) μέσα από τη διαρκή συνθεώρηση συνταγματικού και παραδειγματικού άξονα, κάτι που διέπει όλη τη συλλογιστική της έρευνας αποτυπώνοντας έτσι σφαιρικά την ιστορικοθεωρητική εικόνα του είδους.
Αναγνώριση επίθεσης σε δικτυακές υπηρεσίες με χρήση του συστήματος αρχείων και τεχνικών μηχανικής μάθησης
Authors: Μαμαλάκης Γεώργιος
Published: August 2021

Η σύγχρονη κοινωνία είναι άμεσα εξαρτώμενη από το Διαδίκτυο. Με τη χρήση των κινητών τηλεφώνων, των tablets, και όλων των έξυπνων συσκευών και αισθητήρων του Διαδικτύου των Πραγμάτων (Internet of Things), καθημερινά ανταλλάσσεται ένας γιγάντιος όγκος πληροφορίας μέσα από το Διαδίκτυο ο οποίος πολύ συχνά περιέχει ευαίσθητες πληροφορίες, όπως κωδικούς χρηστών, αριθμούς πιστωτικών καρτών, ηλεκτρονική αλληλογραφία, κ.λ.π. Παράλληλα, όμως, με την αύξηση των συνδεδεμένων στο Διαδίκτυο συσκευών και της χρήσης των διαθέσιμων ηλεκτρονικών υπηρεσιών αυξάνεται και η επιφάνεια επίθεσης για αυτούς που καραδοκούν. Πέρα από τις τυπικές μεθόδους προστασίας από κυβερνο-επιθέσεις, όπως είναι τα αντιιικά και τα τείχη προστασίας, τα τελευταία χρόνια έχει αναπτυχθεί μια δεύτερη γραμμή άμυνας, τα Συστήματα Αναγνώρισης Επίθεσης (IDS). Ο σκοπός των IDS είναι να ανακαλύπτουν πότε ένα υπολογιστικό σύστημα δέχεται επίθεση και να ενημερώνουν το χρήστη ή ακόμη και να λαμβάνουν αντίμετρα. Στην παρούσα διατριβή επικεντρωνόμαστε στο πώς το Σύστημα Αρχείων των Λειτουργικών Συστημάτων μπορεί να χρησιμεύσει στην αναγνώριση επίθεσης. Προτείνεται ένας χώρος χαρακτηριστικών στον οποίο προβάλλεται η πληροφορία του συστήματος αρχείων. Βασισμένος σε αυτήν την πληροφορία υλοποιείται ο FI²DS, ένα IDS αναγνώρισης ανωμαλιών του συστήματος αρχείων σε εξυπηρετητές ιστού. Ο FI²DS επιτυγχάνει υψηλά ποσοστά σωστών αναγνωρίσεων και χαμηλά ποσοστά εσφαλμένων συναγερμών, αποδεικνύοντας ότι ο χώρος χαρακτηριστικών που προτείνουμε είναι κατάλληλος για την αναγνώριση επιθέσεων. Στη συνέχεια, προτείνουμε μία μέθοδο ανάλυσης χρονοσειρών του συστήματος αρχείων που προέρχονται από συναγερμούς συστημάτων όπως ο FI²DS, και με τη χρήση αλγορίθμων ανίχνευσης ανωμαλιών και ομαδοποίησης επιτυγχάνουμε ακόμα μεγαλύτερη μείωση στο ποσοστό εσφαλμένων συναγερμών του FI²DS. Τέλος, προτείνουμε ένα μοντέλο σχεδίασης IDS που εκμεταλλεύεται συμπεριφορές. Οι συμπεριφορές αυτές είναι μονάδες πληροφορίας ανηγμένες σε υψηλότερο επίπεδο από ό,τι η πληροφορία που εισέρχεται στους αισθητήρες ενός IDS. Με βάση την ιδέα των συμπεριφορών, παρουσιάζουμε ένα πρότυπο IDS, το BIDS, το οποίο ξεπερνάει σε επιδόσεις το FI²DS, υποδεικνύοντας ότι στην περίπτωση του συστήματος αρχείων, η πληροφορία σε υψηλότερο επίπεδο είναι πιο χρήσιμη από ό,τι η χαμηλού επιπέδου πληροφορία που λαμβάνεται από τους αισθητήρες του IDS.
Θεωρήματα μονοτονίας και αυξητικότητας-παραλλαγές του λήμματος Schwarz για ολόμορφες συναρτήσεις
Authors: Κλεάνθους Γαλάτεια
Published: August 2021

Στην παρούσα διδακτορική διατριβή μελετήσαμε αρχικά μια γνωστή κλάση μερόμορφων συναρτήσεων, αποδεικνύοντας μονοτονιακά θεωρήματα για συναρτήσεις που περιλαμβάνουν γεωμετρικά και δυναμοθεωρητικά μεγέθη. Στη συνέχεια αποδείξαμε θεωρήματα αυξητικότητας για ολόμορφες συναρτήσεις, με γεωμετρικές συνθήκες για τις εικόνες τους. Επίσης μελετήσαμε την κλάση των ελλειπτικά απλών συναρτήσεων, δίνοντας εκτιμήσεις αυξητικότητας. Τέλος δώσαμε κάποιες γεωμετρικές εκδοχές του γνωστού λήμματος Schwarz.